ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1020/98 υποβολή: Karl-Heinz Florenz (PPE) προς την Επιτροπή (6 Απριλίου 1998)

Θέμα: Aπαγόρευση κάθε μορφής διαφήμισης ή προώθησης με χρηματοδοτικά μέσα των πωλήσεων των προοόντων καπνού

1. Κατά πόσον η Επιτροπή έχει λάβει υπόψη στην πρότασή της για την απαγόρευση της διαφήμισης και της προώθησης με χρηματοδοτικά μέσα των πωλήσεων των προϊόντων καπνού την απαίτηση σεβασμού της ελευθερίας της γνώμης που εγγυώνται το άρθρο 10 της Ευρωπαϊκής Σύμβασης για την Προστασία των Δικαιωμάτων του Ανθρώπου και των Θεμελιωδών Ελευθεριών και η παράγραφος 2 του άρθρου ΣΤ της Συνθήκης για την Ευρωπαϊκή 'Ενωση;

2. Εμπίπτει η πλήρης απαγόρευση της διαφήμισης και της προώθησης με χρηματοδοτικά μέσα των πωλήσεων των προϊόντων καπνού στη ρήτρα για τη δημόσια υγεία που προβλέπει η παράγραφος 2 του άρθρου 10 της ανωτέρω Σύμβασης; Εάν ναι, δεν θέτει το γεγονός αυτό καταρχήν υπό αμφισβήτηση το επιχείρημα ότι το κέντρο βάρους του εν λόγω μέτρου βρίσκεται στην εξάλειψη των εμποδίων για την ελεύθερη κυκλοφορία αγαθών και υπηρεσιών στην εσωτερική αγορά;

3. Δικαιολογείται το να προτείνεται το άρθρο 100 Α της Συνθήκης ΕΚ ως νομική βάση για την εναρμόνιση μέτρων που έχουν σχέση με τη δημόσια υγεία, μολονότι το άρθρο 129 της Συνθήκης ΕΚ αποκλείει ρητώς τα μέτρα εναρμόνισης στον εν λόγω τομέα;

4. Λαμβάνοντας υπόψη το γεγονός ότι ένας από τους στόχους της Συνθήκης είναι η κατάργηση των υφισταμένων περιορισμών στην ελεύθερη παροχή υπηρεσιών («παράγραφος 1 του άρθρου 63 της Συνθήκης ΕΚ), είναι δυνατόν, μέτρο, το οποίο στηρίζεται στο άρθρο 66 της Συνθήκης ΕΚ (ελεύθερη παροχή υπηρεσιών), να αιτιολογήσει μιά πλήρη, γενική απαγόρευση της διαφήμισης και προώθησης με χρηματοδοτικά μέσα των πωλήσεων των προϊόντων καπνού;

5. Κατά πόσον μιά πλήρης απαγόρευση όλων των μορφών και μέσων διαφήμισης των προϊόντων καπνού σε κοινοτικό επίπεδο συμβιβάζεται με τις περιεχόμενες στο άρθρο 3Β της Συνθήκης ΕΚ αρχές της επικουρικότητας και της αναλογικότητας;

Απάντηση του κ. Flynn εξ ονόματος της Επιτροπής (2 Ιουνίου 1998)

Η τροποποιημένη πρόταση οδηγίας του Συμβουλίου ((ΕΕ C 129, 21.5.1992 )) σχετικά με τη διαφήμιση των προϊόντων καπνού που συνέταξε η Επιτροπή αποτελεί μέτρο για την πραγμάτωση της εσωτερικής αγοράς. Η νομική της βάση θεωρείται επαρκής και αρμόζουσα. Το κείμενο σέβεται απολύτως όλες τις απαιτήσεις της συνθήκης ΕΚ. Το Συμβούλιο ενέκρινε κοινή θέση για το (ΕΚ) 15/98 στις 12 Φεβρουαρίου 1998 ((ΕΕ C 91, 26.3.1998 )). Το Κοινοβούλιο ενέκρινε την κοινή θέση του Συμβουλίου (δηλ. χωρίς τροποποίηση) στη συνεδρίαση της ολομέλειας στις 13 Μαΐου.
ΓΡΑΠΤΗ ΕΡΩΤΗΣΗ E-1040/98 υποβολή: Nel van Dijk (V) προς την Επιτροπή (6 Απριλίου 1998)

Θέμα: Υποκλοπές συνομιλιών από τη M16 και το σύστημα Echelon

1. Με ποιο τρόπο προστατεύει η Επιτροπή τις εσωτερικές εμπιστευτικές της επικοινωνίες (π.χ. τηλεφωνικές, φαξ, τελέξ, e-mail) έναντι υποκλοπών από ξένους παράγοντες;

2. Θεωρεί η Επιτροπή τις πληροφορίες σχετικά με την υποκλοπή συνομιλιών από τη M16 και το σύστημα Echelon ως αφορμή για να οργανώσει καλύτερα την προστασία των εσωτερικών της επικοινωνιών;

3. Δεν αποτελούν οι ενδείξεις για τις πρακτικές υποκλοπής μέσω του συστήματος Echelon και η χρήση των δεδομένων που αποκτούνται μέσω του συστήματος αυτού για άλλους σκοπούς και όχι για την προστασία της δημόσιας ασφάλειας, σοβαρό επιχείρημα για να επιτρέψουν οι πολίτες, οι οργανώσεις και οι επιχειρήσεις τη χρήση ασφαλών μεθόδων κρυπτοθέτησης;

4. Σε ποια διαβήματα πρόκειται να προβεί η Επιτροπή στη βρετανική κυβέρνηση και/ή στο Συμβούλιο;

5. Είναι η Επιτροπή διατεθειμένη και αρμόδια να αναλάβει την πρωτοβουλία και να καλέσει τα κράτη μέλη να προβούν σε δεσμευτικές συμφωνίες που θα απαγορεύουν τη μεταξύ τους κατασκοπεία, καθώς και την κατασκοπεία των θεσμικών οργάνων της ΕΕ, που θα υποβάλλουν σε αυστηρούς κανόνες την υποκλοπή προϊόντων επικοινωνίας, πολιτών, οργανώσεων, επιχειρήσεων και κυβερνήσεων και θα την επιτρέπει μόνο για αυστηρούς λόγους ασφαλείας, και οι οποίες (συμφωνίες) θα διασφαλίζουν ανεξάρτητη δικαστική επίβλεψη, κατάλληλη εξέταση των σχετικών καταγγελιών και κοινοβουλευτικό έλεγχο;

Απάντηση του κ. Santer εξ ονόματος της Επιτροπής (15 Μαΐου 1998)

1. και 4. Η διαβίβαση εμπιστευτικών πληροφοριών με αυτά τα ανοικτά μέσα επικοινωνίας απαγορεύεται από εσωτερικές αποφάσεις της Επιτροπής που αφορούν την ασφαλή διαβίβαση των απόρρητων πληροφοριών.

2. Το Αξιότιμο Μέλος του Κοινοβουλίου αναφέρεται στην απάντηση που έδωσε η Επιτροπή στην γραπτή του ερώτηση E-1039/98 ((βλέπε σελίδα 55 )). Αποτελεί πρακτική της Επιτροπής να αναθεωρεί διαρκώς τις εν λόγω ρυθμίσεις ασφαλείας.

3. Σε ανακοίνωση προς το Κοινοβούλιο και άλλα όργανα ((COM(97) 503 )), η Επιτροπή έχει ήδη επισημάνει την ανάγκη για ασφάλεια και εμπιστευτικότητα στις ηλεκτρονικές επικοινωνίες.

5. Η Επιτροπή δεν έχει τέτοια αρμοδιότητα σύμφωνα με την Συνθήκη για την ΕΕ.
ΓΡΑΠΤΗ ΕΡΩΤΗΣΗ E-1014/98 υποβολή: Wilmya Zimmermann (PSE) προς την Επιτροπή (6 Απριλίου 1998)

Θέμα: Προβλήματα αλλοδαπών παιδιών, των οποίων η επιμέλεια έχει ανατεθεί σε γερμανικές οικογένειες, όσον αφορά την ελεύθερη κυκλοφορία και εγκατάσταση στην ΕΕ

Τα αλλοδαπά παιδιά των οποίων η επιμέλεια έχει ανατεθεί σε γερμανικές οικογένειες δεν έχουν το ίδιο καθεστώς όπως και η οικογένεια. Τούτο συμβαίνει συχνότερα με τα παιδιά αιτούντων άσυλο ή τα αλλοδαπά παιδιά για τα οποία η χώρα προέλευσης δεν έχει εκδώσει διαβατήρια (εν μέρει επίσης από κράτη μέλη της ΕΕ). Τούτο δημιουργεί συχνά προβλήματα όσον αφορά την ελεύθερη κυκλοφορία και εγκατάσταση (διέλευση συνόρων).

1. Ποιά είναι η λύση που μελετάται για το πρόβλημα στην ΕΕ;

2. Με ποιό τρόπο λαμβάνεται υπόψη κατά την επίλυση του προβλήματος η Σύμβαση του ΟΗΕ για τα παιδιά, η Σύμβαση της Χάγης για την υιοθεσία ή η»πρόταση για την σύναψη Ευρωπαϊκής Σύμβασης σχετικά με το δικαίωμα σε οικογενειακή ζωή» (που έχει προταθεί από τον Ευρωπαϊκό Συντονισμό για το δικαίωμα των αλλοδαπών σε οικογενειακή ζωή, (25, Bld de Bonne Nouvelle, F-75002 Παρίσι);

Απάντηση της κας Gradin εξ ονόματος της Επιτροπής (17 Ιουνίου 1998)

Η Επιτροπή συμμερίζεται το ενδιαφέρον του Αξιότιμου Μέλους του Κοινοβουλίου σχετικά με την ελεύθερη κυκλοφορία των αλλοδαπών παιδιών που είναι νόμιμοι μόνιμοι κάτοικοι ή βρίσκονται προσωρινά στην Κοινότητα.

Σε αυτό το πλαίσιο, το άρθρο 2 της Συμφωνίας του Σένγκεν προβλέπει ότι η διέλευση των εσωτερικών συνόρων μπορεί να γίνει σε οποιοδήποτε σημείο χωρίς να διενεργείται κανένας έλεγχος.

Επίσης έχουν ληφθεί μέτρα ώστε να διευκολυνθεί, για παράδειγμα, η ελεύθερη κυκλοφορία των μαθητών από τρίτες χώρες που ταξιδεύουν στο εσωτερικό της Κοινότητας.

Τρεις οδηγίες ((ΕΕ C 306 της 17.11.1995, ΕΕ C 289 της 31.10.1995 και ΕΕ C 307 της 18.11.1995. )) επίσης που πρότεινε η Επιτροπή στις 24 Αυγούστου 1995, και με τις οποίες επιδιώκεται η βελτίωση της ελεύθερης κυκλοφορίας στην Κοινότητα, αφορούν την ελεύθερη κυκλοφορία των υπηκόων τρίτων χωρών που είναι νόμιμοι μόνιμοι κάτοικοι της Κοινότητας.

Η Σύμβαση του ΟΗΕ για τα δικαιώματα του παιδιού που εγκρίθηκε το 1989, και προβλέπει την ανάπτυξη στα εθνικά νομικά συστήματα των κρατών μελών ενός κοινού πλαισίου δέσμευσης για τα δικαιώματα του παιδιού, και η Σύμβαση της Χάγης του 1993, η οποία προβλέπει την θέσπιση ενός μηχανισμού συνεργασίας που θα εξασφαλίζει την μέγιστη διαφύλαξη των συμφερόντων του παιδιού καθ' όλη τη διαδικασία της υιοθεσίας, δεν περιλαμβάνουν ειδικές διατάξεις για την ελεύθερη κυκλοφορία των υιοθετημένων παιδιών που ταξιδεύουν μέσα στην Κοινότητα.

Η πρόταση για τη σύναψη σύμβασης σχετικά με το δικαίωμα οικογενειακής ζωής που υπέβαλε ο «Ευρωπαϊκός Συντονισμός για το δικαίωμα οικογενειακής ζωής των αλλοδαπών», όπως έχει διατυπωθεί επί του παρόντος, επικεντρώνεται στην ένωση της οικογένειας αλλά δεν αναφέρεται ειδικά στο θέμα των υιοθετημένων παιδιών.
ΓΡΑΠΤΗ ΕΡΩΤΗΣΗ P-1400/98 υποβολή: Αντώνιος Τρακατέλλης (PPE) προς την Επιτροπή (28 Απριλίου 1998)

Θέμα: Ταμείο Συνοχής: έργο «Υδροδότηση Θεσσαλονίκης από ποταμό Αλιάκμονα»

Το υπ' αριθμόν 94/09/61/005 έργο με τίτλο «Υδροδότηση Θεσσαλονίκης από ποταμό Αλιάκμονα» εντάχθηκε στα έργα που χρηματοδοτούνται από το Ταμείο Συνοχής το 1995. Στην ανακοίνωση της Επιτροπής (96/C244/03), σχετική με τις αποφάσεις για τη χορήγηση χρηματοοικονομικής συνδρομής στο πλαίσιο του κανονισμού σύστασης του Ταμείου Συνοχής (Αριθ. 1164/94) ((ΕΕ L 130, 25.5.1994, σελ. 1)), αναφέρεται ότι η έναρξη της λειτουργικής φάσης του έργου προβλέπεται στις 1.08.1998 ενώ η ολοκλήρωση των εργασιών του έργου ορίζεται στις 31.12.1998. Έχοντας υπόψη το γεγονός ότι η Θεσσαλονίκη αντιμετωπίζει ήδη προβλήματα λειψυδρίας και ιδιαίτερα στις υψηλές περιοχές με διακοπές νερού, ερωτάται η Επιτροπή:

1. Σε ποιό στάδιο βρίσκεται η κατασκευή του έργου και πότε προβλέπεται να ολοκληρωθεί;

2. Ποιά είναι η κοινοτική συνδρομή και τι ποσά έχουν χορηγηθεί ώς σήμερα;

3. Υπάρχουν καθυστερήσεις σχετικά με την ολοκλήρωσή του και αν ναι, που οφείλονται αυτές;

4. Υπάρχουν κατασκευαστικές δυσκολίες και ατέλειες και αν ναι, ποιές διαπιστώθηκαν και ποιά μέτρα πρόκειται να ληφθούν για να εξασφαλισθεί η αξιοποίηση των πόρων που έχουν διατεθεί με σκοπό την ολοκλήρωση του έργου;

Απάντηση της κας Wulf-Mathies εξ ονόματος της Επιτροπής (26 Μαΐου 1998)

1. Τα δύο τρίτα των εργασιών έχουν αρχίσει. Σε πλέον προχωρημένο στάδιο βρίσκεται η περάτωση των έργων παροχέτευσης του ποταμού Αξιού στο σταθμό άντλησης της Σίνδου. Το ένα τρίτο των εργασιών βρίσκεται στη φάση της οριστικής μελέτης και της διαδικασίας πρόσκλησης για την υποβολή προσφορών. Οι ελληνικές αρχές προβλέπουν την περάτωση του έργου για το τέλος του έτους 1999.

2. Η κοινοτική συνδρομή ανέρχεται σε 80,8 εκατ. ECU, από τα οποία 13,6 εκατ. ECU έχουν ήδη χορηγηθεί.

3. Η ημερομηνία περάτωσης των έργασιών και έναρξης λειτουργίας του έργου αυτού παρατάθηκαν κατά ένα έτος κατόπιν αιτήσεως των ελληνικών αρχών, λόγω κυρίως καθυστερήσεων που σημειώθηκαν στη διαδικασία ανάθεσης των δημόσιων έργων.

4. Η Επιτροπή παρακολουθεί εκ του σύνεγγυς την υλοποίηση του έργου αυτού. Για το σκοπό αυτό, ζήτησε από τις ελληνικές αρχές να καταρτίσουν ένα σχέδιο διαχείρισης των υδάτινων πόρων της περιφέρειας της Θεσσαλονίκης, να ανιχνεύσουν και να επισκευάσουν τις διαρροές του δικτύου, να αξιολογήσουν την μελέτη του ήδη κατασκευασθέντος τμήματος του έργου, να μελετήσουν την προστασία του σίφωνα του Αξιού και να μελετήσουν την επεξεργασία και την αποθήκευση των καταλοίπων από τον καθαρισμό του ύδατος. Η πλειονότητα των εργασιών αυτών έχει ήδη αρχίσει.
ΓΡΑΠΤΗ ΕΡΩΤΗΣΗ E-2017/98 υποβολή: Hiltrud Breyer (V) προς την Επιτροπή (30 Iουνίου 1998)

Θέμα: Γενετική τεχνολογία στα βιολογικά τρόφιμα

Στις ΗΠΑ εξετάζεται τους τελευταίους μήνες πρόταση νόμου της USDA για τις ρυθμίσεις παρασκευής τροφίμων από οικολογικές καλλιέργειες (USDA National Organic Program Proposal Rule). Με την πρόταση αυτή επετράπη η εφαρμογή της γενετικής τεχνολογίας σε προϊόντα από οικολογικές καλλιέργειες. Η πρόταση USDA ερχόταν σε αντίθεση με τις κοινοτικές προδιαγραφές ως προς 27 σημεία. Στο πλαίσιο της ΠΟΕ θα υπήρχε κίνδυνος να διεισδύσουν στην ευρωπαϊκή αγορά γενετικά μεταλλαγμένα τρόφιμα που έχουν χαρακτηρισθεί ως οικολογικά και να παραπλανήσουν τον καταναλωτή. Στο μεταξύ η πρόταση αποσύρθηκε. Αποτελεί ωστόσο εξαιρετικό παράδειγμα για το πόσο εύκολα μπορεί να παραβιασθούν οι ευρωπαϊκές προδιαγραφές στο πλαίσιο του διεθνούς εμπορίου.

1. Κατά τις διαπραγματεύσεις με τις ΗΠΑ κατέβαλε η ΕΕ προσπάθειες για την τροποποίηση της πρότασης USDA;

2. Εάν ναι, πώς προγραμματίζεται η συμφωνία αμοιβαίας αναγνώρισης μεταξύ των ΗΠΑ και της ΕΕ σχετικά με τα τρόφιμα;

3. Εάν ναι, ποια πρότυπα πρέπει να καθορισθούν; Θα διατηρήσει η ΕΕ τις σημερινές προδιαγραφές της;

4. Ποια θέση καταλαμβάνουν η προστασία του περιβάλλοντος και τα συμφέροντα του καταναλωτή στις διαπραγματεύσεις για τη νέα υπερατλαντική αγορά και/ή τη νέα υπερατλαντική εταιρική σχέση (NTM και NTP);

5. Κατά πόσο θα περιλαμβάνονται σε αυτές τα τρόφιμα;

6. Ποια μορφή συμφωνίας προβλέπεται μεταξύ της NTM και NTP για τα τρόφιμα;

7. Ποιες διαδικασίες προγραμματίζονται για την επιβολή κυρώσεων;

8. Συμπεριλαμβάνεται το σύνολο των γενετικά μεταλλαγμένων τροφίμων;

9. Πότε προτίθεται η Επιτροπή να συμμετάσχει σε ένα είδος NTM ή NTP για τα τρόφιμα;

Απάντηση του Sir Leon Brittan εξ ονόματος της Επιτροπής (26 Αυγούστου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0998/98 υποβολή: Laura De Esteban Martin (PPE) προς την Επιτροπή (2 Απριλίου 1998)

Θέμα: Πρόσβαση σε διδακτορικές σπουδές

Δεδομένου ότι με τον τίτλο σπουδών του τεχνολόγου μηχανικού είναι δυνατόν να πραγματοποιήσει κανείς διδακτορικές σπουδές σε ορισμένα κράτη μέλη, για ποιο λόγο η Επιτροπή υποστηρίζει ότι οι τεχνολόγοι μηχανικοί δεν μπορούν να έχουν πρόσβαση σε διδακτορικές σπουδές;

Απάντηση του κ. Monti εξ ονόματος της Επιτροπής (4 Ιουνίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1254/98 υποβολή: Odile Leperre-Verrier (ARE) προς την Επιτροπή (29 Απριλίου 1998)

Θέμα: Αδελφοποίηση με πόλεις των ΧΚΑΕ

Μπορεί η Επιτροπή να αναφερθεί στις ενέργειες που χρηματοδότησε η ίδια για την αδελφοποίηση μεταξύ πόλεων της Ευρωπαϊκής Ένωσης και ορισμένων δήμων των χωρών της Κεντρικής και Ανατολικής Ευρώπης;

Μπορεί η Επιτροπή να διευκρινίσει ποιές δράσεις προέκυψαν από τις αδελφοποιήσεις αυτές και ποιές χώρες συμμετείχαν περισσότερο;

Απάντηση του κ. Santer εκ μέρους της Επιτροπής (8 Ιουνίου 1998)

Από το 1991 η Επιτροπή υποστηρίζει όχι μόνο τις αδελφοποιήσεις της Κοινότητας αλλά και τις αδελφοποιήσεις των της Κεντρικής και Ανατολικής Ευρώπης (ΧΚΑΕ).

Στον ακόλουθο πίνακα αναγράφεται ο αριθμός των ανταλλαγών με τις πόλεις και τις κοινότητες των ΧΚΑΕ. Στον πίνακα αυτό αναφέρονται κάθε φορά οι σημαντικότερες χώρες εταίροι.

>TABLE>

Δεν μπορούμε να εκφέρουμε γνώμη για το περιεχόμενο των συναντήσεων αυτών μεταξύ πολιτών επειδή η σύνθεσή τους (νέοι, ενήλικες, επαγγελματικής κατηγορίες) και τα θέματά τους ποικίλλουν. Ποικίλλουν από πολιτιστικές και αθλητικές συναντήσεις μέχρι συναντήσεις που διοργανώνονται για την ανταλλαγή εμπειρίας στους τομείς της κατάρτισης, της διοίκησης, της οικονομίας και του περιβάλλοντος.
ΓΡΑΠΤΗ ΕΡΩΤΗΣΗ E-1106/98 υποβολή: Παναγιώτης Λαμπρίας (PPE) προς την Επιτροπή (8 Απριλίου 1998)

Θέμα: Διαφάνεια στη διαδικασία του άρθ. 169 Συνθ. Ε.Ε. για παρέμβαση του κοινοτικού δικαίου

Το Ευρωπαϊκό Κοινοβούλιο, διάφοροι μη κυβερνητικοί φορείς και επαγγελματικές οργανώσεις έχουν κατ' επανάληψη εκφράσει την ανάγκη για μεγαλύτερη διαφάνεια των αποφάσεων της Επιτροπής κατά την εφαρμογή του άρθ. 169 της Συνθ. Ε.Ε. Παρά το γεγονός ότι η Επιτροπή έχει λάβει πρόσφατα κάποια μέτρα μεγαλύτερης διαφάνειας, εν τούτοις εξακολουθεί να κυριαρχεί η αρχή του απορρήτου όσον αφορά τις προειδοποιητικές επιτολές.

Ερωτάται η Επιτροπή:

1. Ποιοι είναι οι λόγοι που την εμποδίζουν να εφαρμόσει την αρχή της διαφάνειας στο στάδιο αποστολής προειδοποιητικών επιστολών;

2. Προτίθεται να διευρύνει την εφαρμογή της αρχής της διαφάνειας και να συμπεριλάβει το στάδιο αποστολής προειδοποιητικής επιστολής;

Απάντηση του κ. Santer εξ ονόματος της Επιτροπής (7 Μαΐου 1998)

Ο στόχος των προειδοποιητικών επιστολών, όπως επισημαίνεται και στο κείμενο του άρθρου 169 της Συνθήκης ΕΚ, είναι να παράσχουν τη δυνατότητα στο κράτος μέλος να διατυπώσει τις παρατηρήσεις του σχετικά με τα στοιχεία που του καταλογίζονται. Κατά γενικό κανόνα, η αποστολή της προειδοποιητικής επιστολής δεν δημοσιοποιείται κατά κανένα τρόπο από την Επιτροπή. Δεδομένου ότι η Επιτροπή δεν έχει λάβει ακόμη θέση για το εάν έχει γίνει παράβαση, κάθε δημοσιοποίηση θα ήταν πράγματι πρόωρη και ενδεχομένως επιβλαβής για το διάλογο με το κράτος μέλος, καθιστώντας έτσι δυσκολότερη τη διευθέτηση της ενδεχόμενης παράβασης. Η εν λόγω κατάσταση διαφέρει λοιπόν σαφώς από την περίπτωση της αιτιολογημένης γνώμης όπου η Επιτροπή λαμβάνει οριστικά θέση και εφαρμόζεται κατά κανόνα η δημοσιοποίηση.

Υπάρχουν ωστόσο δύο εξαιρέσεις όσον αφορά τον εμπιστευτικό χαρακτήρα της προειδοποιητικής επιστολής:

- δεν εφαρμόζεται στις περιπτώσεις της μη κοινοποίησης στην Επιτροπή των εθνικών μέτρων εκτέλεσης των οδηγιών και της μη τήρησης των αποφάσεων του Δικαστηρίου, και αυτό στηρίζεται στο δημόσιο χαρακτήρα των εν λόγω γεγονότων,

- η Επιτροπή μπορεί να κρίνει ότι σε ορισμένες περιπτώσεις η δημοσιοποίηση είναι απαραίτητη, όπως για παράδειγμα όταν το θέμα είναι γνωστό στην κοινή γνώμη και πρέπει να αποφευχθεί η διασπορά ανακριβών πληροφοριών. Τότε η δημοσιοποίηση αποφασίζεται κατά περίπτωση.

Εξάλλου, υπενθυμίζεται ότι όταν η διαδικασία παράβασης είναι επακόλουθο μήνυσης, ο μηνυτής ενημερώνεται συστηματικά σε κάθε στάδιο της διαδικασίας, περιλαμβανομένης της αποστολής της προειδοποιητικής επιστολής.

Τέλος βέβαια, η Επιτροπή είναι πάντα έτοιμη να απαντήσει στις ερωτήσεις του Κοινοβουλίου σχετικά με συγκεκριμένες περιπτώσεις.
ΓΡΑΠΤΗ ΕΡΩΤΗΣΗ E-0728/98 υποβολή: Iρigo Mιndez de Vigo (PPE) προς την Επιτροπή (18 Μαρτίου 1998)

Θέμα: Πρόσβαση των ισπανών τεχνολόγων μηχανικών σε θέσεις κοινοτικών δημοσίων λειτουργών της ομάδας A/LA

Για ποιό λόγο η Επιτροπή προβάλλει στην περίπτωση του κ. Vicente Alonso Morales, υποψηφίου στο γενικό διαγωνισμό COM/A/1047 (ΕΕ C 145 Α, της 13.5.1997) απαίτηση που δεν περιλαμβάνεται στο κείμενο της προκήρυξης, ήτοι να κατέχει πανεπιστημιακό πτυχίο ή αντίστοιχο τίτλο σπουδών;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-0635/98, E-0636/98, E-0637/98, E-0638/98, E-0639/98, E-0640/98, E-0641/98, E-0642/98, E-0643/98, E-0644/98, E-0645/98, E-0669/98, E-0670/98, E-0671/98, E-0672/98, E-0673/98, E-0674/98, E-0675/98, E-0676/98, E-0677/98, E-0678/98, E-0679/98, E-0724/98, E-0725/98, E-0726/98, E-0727/98 και E-0728/98 (21 Απριλίου 1998)

Η Επιτροπή θεωρεί ότι τα βασικά στοιχεία των πληροφοριών που ζητεί το αξιότιμο μέλος του Κοινοβουλίου βρίσκονται στις απαντήσεις που δόθηκαν από την Επιτροπή στις γραπτές ερωτήσεις E-2749/97 της κ. Garcia Arias ((ΕΕ C 82 της 17.3.1998. )) και E-4186/97 της κ. Dόhrkop ((ΕΕ C 304 της 2.10.1998, σελ. 15. )). Συνεπώς, η Επιτροπή παρακαλεί το αξιότιμο μέλος να ανατρέξει στις εν λόγω απαντήσεις στις οποίες εκθέτει τη γενική στάση της όσον αφορά τα διπλώματα που δίνουν πρόσβαση στην κατηγορία A/LA της ευρωπαϊκής δημόσιας διοίκησης και, ειδικότερα, όσον αφορά τα διπλώματα των ισπανών τεχνολόγων μηχανικών.

Η ορθή μετάφραση του «diploma universitario» στα γερμανικά είναι «abgeschlossenes Hochschulstudium» και η έκφραση αυτή παρουσιάζεται στην προκήρυξη του διαγωνισμού COM/A/1047 (97/C 145 A/02) που δημοσιεύτηκε στην Επίσημη Εφημερίδα. Εξάλλου και σχετικά με την ερώτηση για τους διαγωνισμούς COM/A/720 και COM/A/721, η Επιτροπή καλεί το αξιότιμο μέλος να ανατρέξει στην απόφαση του Δικαστηρίου της 3ης Μαρτίου 1994 στην υπόθεση Τ-82/92 (Cortιs Jimιnez κατά Επιτροπής).

Η Επιτροπή εφιστά την προσοχή του αξιότιμου μέλους στο γεγονός ότι ο υποψήφιος του διαγωνισμού COM/A/104 υπέβαλε προσφυγή η οποία πρωτοκολλήθηκε στη γραμματεία του Πρωτοδικείου την 1η Δεκεμβρίου 1997, με αριθμό υπόθεσης Τ-299/97. Κατά συνέπεια, η Επιτροπή δεν δύναται να απαντήσει δεδομένου ότι στο παρόν στάδιο διεξάγεται δικαστική διαδικασία.
ΓΡΑΠΤΗ ΕΡΩΤΗΣΗ E-0985/98 υποβολή: Ben Fayot (PSE) προς την Επιτροπή (2 Απριλίου 1998)

Θέμα: Σιδηροδρομική σύνδεση μεταξύ Βρυξελλών, Λουξεμβούργου και Στρασβούργου

Αυτές οι τρεις ευρωπαϊκές πρωτεύουσες, τόπος εργασίας του Ευρωπαϊκού Κοινοβουλίου, δεν εξυπηρετούνται καλά από τις σιδηροδρομικές συνδέσεις. Για μόλις 200 χιλιόμετρα απόσταση μεταξύ Βρυξελλών και Λουξεμβούργου το τραίνο χρειάζεται 2.15 - 2.30 ώρες. Ούτε και οι συνδέσεις με το Στρασβούργο είναι πιο συχνές.

Συμφωνεί η Επιτροπή ότι γι' αυτή την υψίστης συμβολικής σημασίας διαδρομή μεταξύ των τριών ευρωπαϊκών τόπων εργασίας θα άξιζε να καταβληθεί ιδιαίτερη επενδυτική προσπάθεια από μέρους των εμπλεκομένων κρατών μελών καθώς και της Ευρωπαϊκής Ένωσης;

Απάντηση του κ. Kinnock εξ ονόματος της Επιτροπής (15 Μαΐου 1998)

Οι σιδηροδρομικές συνδέσεις Βρυξελλών-Λουξεμβούργου και Βρυξελλών-Στρασβούργου περιλαμβάνονται στις προγραμματισμένες γραμμές τραίνων υψηλών ταχυτήτων (TGV) των διευρωπαϊκών δικτύων μεταφορών (ΤΕΝ-Τ). Αυτό σημαίνει ότι η στρατηγική σημασία τους αναγνωρίζεται από την Κοινότητα και ότι τα κράτη μέλη έχουν δεσμευθεί όσον αφορά την αναβάθμιση των σημερινών συμβατικών σιδηροδρομικών υπηρεσιών, ανάλογα με τους διαθέσιμους πόρους. Η γαλλική κυβέρνηση έχει περιλάβει την γραμμή Metz-Λουξεμβούργο στην πρώτη φάση του TGV Est (ανατολικό δίκτυο), το οποίο αποτελεί μία από τις προτεραιότητες του ΤΕΝ-Τ. Οι εργασίες αυτές, καθώς και άλλες αναβαθμιστικές εργασίες θα είναι επιλέξιμες για ενίσχυση από τους πόρους ΤΕΝ-Τ, εφόσον τα ενδιαφερόμενα κράτη μέλη διατυπώσουν σχετικό αίτημα.
ΓΡΑΠΤΗ ΕΡΩΤΗΣΗ P-0852/98 υποβολή: Danielle Darras (PSE) προς την Επιτροπή (11 Μαρτίου 1998)

Θέμα: Ευρωπαοκές Οδηγίες σχετικά με την εργασία ανηλίκων

Μπορεί η Επιτροπή να μας ενημερώσει για την πορεία της εφαρμογής των ευρωπαϊκών οδηγιών που αφορούν την εφαρμογή της νομοθεσίας περί εργασίας ανηλίκων;

Υπάρχουν στοιχεία για τα διάφορα κράτη μέλη της Ένωσης; Συγκεκριμένα, πώς εμφανίζεται η κατάσταση στη Γαλλία, το Ηνωμένο Βασίλειο, τη Γερμανία, την Πορτογαλία..;

Απάντηση του κ. Flynn εξ ονόματος της Επιτροπής (11 Μαΐου 1998)

Η Επιτροπή δεν μπορεί ακόμη να αποφανθεί οριστικά για την κατάσταση της εφαρμογής των διατάξεων της οδηγίας 94/33/ΕΚ του Συμβουλίου της 22ας Ιουνίου 1994 περί της προστασίας των νέων στην εργασία στα δεκαπέντε κράτη μέλη.

Οι εκθέσεις σχετικά με τα μέτρα είναι πάντοτε ατελείς. Oι διαδικασίες σύμφωνα με το άρθρο 169 της συνθήκης ΕΚ για μη διαβίβαση ή ατελή διαβίβαση στοιχείων έχουν ξεκινήσει εις βάρος αρκετών κρατών μελών.

Όσον αφορά τα κράτη μέλη που μνημονεύει ειδικά ο κ. βουλευτής, η κατάσταση είναι η εξής:

- Η Γαλλία διαβίβασε ένα μεγάλο μέρος της ισχύουσας νομοθεσίας, ενώ παράλληλα διευκρίνισε ότι η κοινοτική οδηγία έχει ανάγκη ακόμη από ορισμένες προσαρμογές στους παλιούς κανόνες, που θα αποτελέσουν προσεχώς το αντικείμενο νομοθετικής μεταφοράς,

- Το Ηνωμένο Βασίλειο διαβίβασε μόνο ένα μέρος της νομοθεσίας του,

- Η Γερμανία και η Πορτογαλία διαβίβασαν τις εθνικές διατάξεις στον τομέα αυτό οι οποίες βρίσκονται σε βάση στο στάδιο της εξέτασης.

Μόνον αφού ληφθεί το σύνολο των πληροφοριών από τα κράτη μέλη, η Επιτροπή θα μπορέσει να εξετάσει τη σφαιρική κατάσταση που αφορά την εφαρμογή των σχετικών διατάξεων στα κράτη μέλη.